Lämpötila on kivunnut Ilmatieteen laitoksen havaintoasemilla tänä kesänä yli 20 asteen tähän mennessä koko maassa 37 päivänä. Lapissa tällaisia päiviä on ollut 19. Koko maan seurannassa tämä kesä on nyt kärjessä kylmimpänä.

Lapissa tilastojen mukaan tätä kylmempi kesä on ollut vain vuonna 1962. Kesä on kuitenkin vielä kesken. Vertailukesinä lämpötilat on laskettu kesä-heinä-elokuulta.

Rovaniemellä kaksi päivää yli +20 astetta

Lapissa on tänä vuonna koettu harvinaisen viileä kesä. Esimerkiksi Rovaniemellä shortsit ovat olleet harvinainen näky katukuvassa. Tähän mennessä (27.7.) lämpötila kohonnut yli 20 asteen vain kahtena päivänä.

Lapin lämpötilat vaihtelevat suuresti paikkakuntakohtaisesti. Ilmatieteenlaitoksen tilasto perustuu mittaustulokseen, joka on tehty millä tahansa havaintoasemalla. Lapissa muuta maakuntaa lämpimämpiä lukuja on voitu mitata havaintopisteillä lähellä Venäjän rajaa, johon on tullut lämpimiä virtauksia. Myös Tornionjokilaaksossa mitataan usein muuta Lappia lämpimämpiä mittarilukemia.

– (+20 asteen) Ylitys on voinut olla hyvin suppealla alueella, meteorologi Asko Hutila Ilmatieteenlaitokselta kertoo, miksi Rovaniemen luku on pieni verrattuna Lapin lukuun.

Suomen pisin kesä oli vuonna 2002

Ilmatieteenlaitos laati Yle Lapin pyynnöstä taulukon kesäpäivistä, jolloin lämpö on noussut yli 20 asteen. Sen perusteella tästä kesästä on tulossa Suomessa mittaushistorian kylmin, mikäli elokuu ei tuo muutosta lämpötiloihin.

Suomen ja Lapin paras kesä oli vuonna 2002, jolloin lämpötila harvoin laski alle 20 asteen. 20 astetta ylittyi Suomessa yhteensä 91 päivänä ja Lapissakin 72 päivänä. Rovaniemen lämpimin ja pisin kesä koettiin vuonna 1959, jolloin yli 20 asteen päiviä oli 48.

Tässä Ilmatieteenlaitoksen tilasto Suomen kylmimmistä kesistä. Mittaustulokset ovat kesä-heinä-elokuulta, joten tämän vuoden lukemat voivat vielä muuttua jonkin verran. Yli 20 asteen päiviä pitäisi Suomessa mitata elokuun loppuun mennessä yli 15, että jumbosija vielä vaihtuisi.